**Delaftale for indsatsområdet *Sammenhængskraft og medborgerskab***

|  |
| --- |
| **Bestyrelsen for den boligsociale indsats har ansvar for, at denne delaftale til hver en tid understøtter de overordnede mål i den strategiske samarbejdsaftale. Delaftalerne er således bilag til den strategiske aftale og skal altid ses i sammenhæng hermed.**  **Bestyrelsen har ligeledes ansvar for, at delaftalen til hver en tid afspejler de aktiviteter og samarbejder, der gennemføres i boligområdet.**  **Beskrivelsen af områdets problemkompleks inden for dette indsatsområde fremgår af den strategiske aftale.** |

|  |  |  |  |  |  |
| --- | --- | --- | --- | --- | --- |
| **Navn på den boligsociale indsats, som delaftalen vedrører:** | | | | | |
| **Den boligsociale indsats i Isbjergparken og Lerpøtparken**  Det Boligsociale Team  ”Vi vil arbejde aktivt for, at beboerne trives i hjemmet og i fællesskabet. Vi vil understøtte, at beboerne tager aktivt del i boligområdet og i samfundet.” | | | | | |
| **Delaftalen gælder fra - til:** | | | | | |
| 01-01-2022 til 31-12-2025 | | | | | |
| **Delaftalens parter:** | | | | | |
| Varde Ungdomsskole  Socialområdet i Varde kommune  Frivillighuset  Kultur og fritid i Varde kommune | | | | | |
| **Delmål og indikatorer for indsatsområdet**  Der skal opsættes delmål for nærværende indsatsområde samt indikatorer, der sikrer, at der løbende kan følges op på disse.  *Delmål* skal forstås som ’skridt på vejen’ til at opnå de overordnede mål jf. den strategiske aftale og beskriver de konkrete succeser, der ønskes opnået med de aktiviteter, der iværksættes inden for dette indsatsområde.  *Indikatorer* er variable, der bruges til at vise, om delmålene opnås. Som inspiration stiller Landsbyggefonden en liste over relevante indikatorer til rådighed. Der kan suppleres med indikatorer, som de lokale parter vurderer vigtige for den lokale indsats.  Delmål og de dertil knyttede indikatorer kan enten relatere sig til det samlede antal aktiviteter eller til enkelte aktiviteter, der iværksættes inden for dette indsatsområde.  Formålet med delmål og indikatorer på dette niveau er årligt at følge udviklingen hos de konkrete målgrupper/områder, som de boligsociale aktiviteter arbejder med inden for indsatsområdet. Jo tættere på målgruppen det er muligt at komme med tilgængelige data, jo bedre grundlag er der for at vurdere aktiviteternes virkning samt foretage lokal justering, når dette evt. er nødvendigt.  Delaftalens parter og bestyrelsen har ansvar for løbende at følge op på delmålene. | | | | | |
| **Delmål** | **Indikator** | **Baseline boligområde/ målgruppe** | **Evt. anden baseline** | **Baseline år** | **Datakilde** |
| Beboerne oplever livskvalitet i hverdagen | Oplevet livskvalitet Meget tilfreds/tilfreds | 74 % (svarprocent 32,5%) | Øvrige helhedsplaner 77 % (svarprocent 38,4%) | 2018 | VIVEs trygheds- og trivselsmåling |
| Beboerne har en aktiv hverdag med netværk udenfor boligafdelingerne | Beboerne laver aldrig/meget sjældent frivilligt arbejde i boligafdelingerne | 75 % (svarprocent 32,5%) | Øvrige helhedsplaner 75 % (svarprocent 38,4%) | 2018 | VIVEs trygheds- og trivselsmåling |
| Bedre sammenhængskraft i boligområdet | Folk vil aktivt hjælpe til, at boligområdet bliver bedst muligt at bo i. | 72 % (svarprocent 32,5%) | Øvrige helhedsplaner 74 % (svarprocent 38,4%) | 2018 | VIVEs trygheds- og trivselsmåling |
| Forbedret image | Hvor glad er du for at bo i området (meget glad/glad) | 70 % (svarprocent 32,5%) | Øvrige helhedsplaner 75 % (svarprocent 38,4%) | 2018 | VIVEs trygheds- og trivselsmåling |
| **Aktiviteter, som skal bidrage til indfrielsen af delmålene for indsatsområdet og understøtte opnåelsen af de overordnede mål jf. den strategiske samarbejdsaftale:** | | | | | |
| **Netværksskabende aktiviteter med fokus på medborgerskab, frivillighed og valgdeltagelse:**  Aktiviteter med fokus at skabe netværk for beboerne. Her er tale om aktiviteter, hvor beboerne, både unge og voksne, i størst muligt omfang tilrettelægger og gennemfører aktiviteter, de ønsker at lave. Dette har til formål at styrke beboernes medborgerskab, frivillighed og valgdeltagelse.  Fokus på at flere bliver aktive i foreninger som frivillige, også udenfor boligområdet, samt bliver aktive til afdelingsmøder.  Der arbejdes med at tænke frivillighed ind som et forløb, hvor man gradvis øger sine kompetencer som frivillig f.eks. i eksisterende frivillige foreninger eller bliver tilknyttet arbejdsmarkedet.  **Social vicevært:**  Individuel indsats med formålet at styrke trivsel blandt de mest ensomme og sårbare beboere. Aktivitetsbeskrivelse under delaftalen ”Beskæftigelse”  **Aktiv formidling:**  Indsats der har til formål at formidle aktiviteter, styrke kendskabet til helhedsplanens aktiviteter, forbedre kvarterets image og sikre at beboerne, og andre interesserede, har adgang til information om, hvad der sker i kvarteret.  **Naboskab på tværs – borgerdrevet byudvikling:**  Indsats der har til formål at styrke kvaliteten i ”Den strategiske byudviklingsplan” gennem borgerdrevne aktiviteter og involvering. Dette vil være med til at styrke ejerskab, det gode naboskab og sammenhængskraft mellem de almene boligområder og villakvarterne. Samtidig styrkes områdets image.  Involveringen af beboerne i de almene områder har vist sig at være en kæmpe løftestang for det enkelte menneske. Flere beboere er gået fra ikke at have haft tro på at kunne bidrage positivt ind i fællesskaber, til nu at være afgørende personer for at nye beboere kan føle sig trygge i fællesskabet. Nogle beboere giver udtryk for at det blive involveret i kvarterudviklingsplanen har givet en tro på at deres stemme har en betydning og at de også har en rolle at spille i lokalområdet og for andre mennesker. Derfor bliver den håndholdte understøttelse af sårbare og udsatte beboere så vigtig, da det kan vise sig at blive trædestenen til en positiv udvikling for den enkelte. | | | | | |
| **Medarbejderressourcer for indsatsområdet:** | | | | | |
| Kultur og fritidsområdet i forhold til frivillighedsindsats. Der er dog ikke mulighed for at afsætte faste timer.  Frivillighuset. Her er indgået en samarbejdsaftale, hvor der er aftalt at Frivillighuset i nødvendigt omfang stiller sig til rådighed i forbindelse med at hjælpe beboere med at blive afklaret med hvilken type frivilligt arbejde der kunne være relevant, vejledning og støtte i forhold til opstart af nye foreninger eller match med eksisterende foreninger.  Varde kommune har en ansat projektleder som har ansvar for ”Den strategiske byudviklingsplan”. Der er et tæt samarbejde mellem denne afdeling og indsatsen Naboskab på tværs – borgerdrevet byudvikling.”  Det boligsociale team bruger 53 timer pr uge på dette indsatsområde. | | | | | |
| **Sammenhæng med den kommunale indsats i boligområdet:** | | | | | |
| Varde Kommunes Frivilligpolitik har bl.a. som målsætning at gøre det nemt at yde en frivillig indsats og sikre gode fysiske og sociale rammer til at yde et frivilligt arbejde. Koordineringen af det frivillige arbejde i Varde Kommune varetages af Frivillighuset og koordineringsudvalget. Samtidig har Varde Kommune et udsatte råd, der har fokus på indsatser for socialt, udsatte i kommunen.  Varde Kommune har igennem længere tid haft et stort politisk engagement omkring Boligområdet hvilket også giver sig udtryk i den politiske følgegruppe. Det i forvejen høje engagement og interesse for boligområdet har også gjort at politikere har stillet sig til rådighed, hvor der opleves behov.  I Varde Kommune er der fokus på udsatte beboere på mange måder. Særligt gennem samarbejdet med Dalgashus, som er et socialpsykiatrisk værested, med tilknyttede bostøtte-medarbejdere, Varde Kommunes gadeplansmedarbejdere og Café Paraplyen er der sammenhæng med de boligsociale indsatser for særlig udsatte.  Også Sundhedsområdet er blevet en meget vigtig samarbejdspartner - særligt under Corona. Her har været et tæt samarbejde omkring Coronaindsatser og håndtering af de udfordringer skiftende restriktioner har givet. Formidling af informationer til udvalgte mål- og sproggrupper har også været en del af samarbejdet. Dette samarbejde under Corona har skabt en platform for en ny type af samarbejde, og det er sandsynligt at der skal afdækkes yderligere muligheder for samarbejde fremadrettet.  Også samarbejdet omkring byudviklingsplanen er et vigtigt element i den måde Boligorganisationer, Varde Kommune og helhedsplanen samarbejder på. I 2021 er der i gang med at blive udarbejdet en plan for den fysiske sammenhæng både internt i forhold til boligområderne, men også for at man fysisk kan åbne området op for byen. Denne indsats er i høj grad også med til at forbedre områdets image og sammenhængskraft. I dette arbejde er der også stort fokus på at inddrage beboere i størst muligt omfang, ligesom der tages højde for beboerne ideer i udfærdigelse af planen. Det er forventningen, at den boligsociale helhedsplan gennem indsatser i denne delaftale kan understøtte beboerinvolveringen i mindre grad. Kræver det en større mængde arbejde på sigt afdækkes muligheder for anden finansiering til dette. | | | | | |
| **Revision af delaftalen (Eventuelle reviderede aftaler skal ikke fremsendes til Landsbyggefonden, men fonden skal om nødvendigt til enhver tid kunne rekvirere ajourførte delaftaler):** | | | | | |
| Delaftalen revideres løbende og mindst én gang om året. Det er i første omgang parterne i delaftalerne, der kommer med forslag til revidering af delaftalen. Den boligsociale bestyrelse træffer beslutninger i forhold til revision af delaftalerne. | | | | | |

**Aktiviteter, som skal bidrage til indfrielsen af delmålene for indsatsområdet (tilføj skemaer - ét skema pr. aktivitet):**

|  |
| --- |
| **Aktivitetsnavn:** |
| Netværksskabende aktiviteter  - med fokus på medborgerskab[[1]](#footnote-1), frivillighed og valgdeltagelse. |
| **Formål:** |
| Formålet med indsatsen er at flere beboere får en bedre livskvalitet gennem deltagelse i fællesskaber. Formålet er desuden, at flere beboere oplever at de har et værdifuldt bidrag at give i byen, lokalsamfundet og boligområdet - også selvom man ikke kan deltage på det ordinære arbejdsmarked.  Delmål:   * Beboerne oplever en styrket trivsel i boligområdet og oplever at have større netværk. * Beboerne får øje på egne kompetencer og en øget lyst og vilje til at deltage som frivillige - både i og udenfor boligområdet. * Beboerne får viden om mulighederne for at bidrage i frivillige foreninger i større eller mindre grad. |
| **Målgruppe(r):** |
| Målgruppen er alle voksne beboere i boligområdet. Der vil være et særligt fokus på de beboere der ikke er en del af arbejdsmarkedet som følge af førtidspension eller pension. Der er i alt 25,33% af alle 18-64-årige på førtidspension, hvilket svarer til 84,3 helårs-personer. Desuden er der 90 personer over 65 år. (2020) |
| **Indhold og praksis:** |
| Denne indsats vil have fokus at understøtte ”det gode liv” for alle beboere både etniske minoriteter og danskere. Nogle beboere har ikke en oplevelse af at høre til i samfundet, eller have værdi for andre. Dette gælder både danske og udenlandske beboere.  Indsatsen skal sætte fokus på at styrke forbindelserne mellem beboerne og give en oplevelse af også at kunne bidrage, gøre en forskel for andre samt at være en del af noget større. Udgangspunktet skal være, hvad beboerne har lyst til, og her vil være fokus på at imødegå indsatsen ud fra en stor grad af ligeværdig samskabelse som muligt.  På den måde vil det ikke være de enkelte aktiviteter der er formålet i sig selv. Det vil i højere grad være de kompetencer og relationer den enkelte beboer får, samt den sammenhængskraft for boligområdet aktiviteterne skaber, der vil være vigtige for indsatsområdet. Om aktiviteten hedder loppemarked, eidfest, klub for kvinder, skraldeambassadører eller hvad beboerne end engagerer sig i, bliver dermed sekundært, så længe det tjener overordnede gevinster for den enkelte og boligområdet.  Denne indsats kan også være med til at øge beboernes interesse for de demokratiske processer og vigtigheden af at stemme ved f.eks. kommunalvalg og folketingsvalg. Her vil det være oplagt både at etablere et samarbejde mellem beboerne samt det kommunale og politiske niveau, omkring konkrete indsatser og tiltag. Her vil også fællesskabsaktiviteter beskrevet i ”Udviklingsplan for Boulevardkvarteret” kunne understøttes. Der kan gives hjælp og støtte til at søge fonde, søge § 18 midler mv. I nogle tilfælde kan boligsociale medarbejdere deltage fast i en indsats indtil den er bæredygtig i sig selv.  Samtidig er der i denne indsats et fokus på at flere bliver aktive i foreninger og som frivillige. Det kan være i sociale frivillige foreninger, genbrugsbutikker, som indsamlere, eller som medhjælper i børnenes sportsklub.  Da mange af beboerne i meget ringe grad har stiftet bekendtskab med det at være frivillig tænkes indsatsen i flere trin.  Ud fra den enkeltes situation, interesse og forudsætninger tænkes der i, at man f.eks. kan starte med at være frivillig i den sociale café eller andre aktiviteter i boligområdet. Det kan fx være opgaver som at hjælpe med praktiske ting. Når man forhåbentlig har fået mere tro på egne evner og lyst til mere, bygges der bro til Frivillighuset, som understøtter det konkrete match.  Dermed tænkes frivillighed ind som et forløb hvor man gradvis øger sine kompetencer som frivillig f.eks. i eksisterende frivillige foreninger, i forbindelse med fællesskabsaktiviteter i boligområdet. Håbet er at denne indsats i sidste ende også kan føre til tro på at få en tilknytning til arbejdsmarkedet.  Der vil i indsatsen være et særligt fokus på at understøtte unge til at blive frivillige så de bliver aktive medborgere der er engageret enten i eller udenfor boligområdet. Dette vil i høj grad ske gennem indsatsen ”Kulturagenter” beskrevet under kriminalitetsforebyggende indsatser.  Erfaringen fra den nuværende helhedsplan er, at det for mange af beboerne giver en stor værdi at få lov at blive frivillig. Flere af beboerne har givet udtryk for, at det ikke blot har en betydning for dem, der har gavn af den frivillige indsats, men også for den der bliver frivillig. På det personlige plan fortæller beboerne, at det giver større tro på egne evner at være frivillige. Nogle af beboerne har det også givet mod på at prøve at komme på arbejdsmarkedet - på trods af en førtidspension.  Koblingen mellem denne indsats og den sociale vicevært er afgørende, for at sikre den rigtige understøttelse af de frivillige, der kæmper med forskellige sociale problemer, ud over deres lyst til at være frivillig. Samarbejdet med socialområdet i forhold til bostøtter, kontaktpersoner, mentorer mv er også væsentligt, i det omfang der gives samtykke, i forhold til at få understøttet ressourcerne hos sårbare og udsatte på bedst mulige måde.  *Pleje af frivillige*  Som led i det store fokus på frivillighed er det også væsentligt, at der bliver afsat tid og midler til at pleje og anerkende det frivillige arbejde der bliver gjort.  Der vil derfor være fokus på at lave forskellige former for anerkendelse af arbejdet, det kan være i form af arrangementer for frivillige, mindre erkendtligheder som en æske chokolade eller lignende, en personlig hilsen til jul eller hvad der falder naturligt i forhold til den enkelte beboer. Samtidig er der også en bevidsthed om at invitere og understøtte Boligområdets frivillige i at deltage i Varde Kommunes årlige Frivilligdag.  Der vil desuden arbejdes på at afdække behovet for interne kurser for frivillige beboere. Dette kan evt. ske i samarbejde med Frivillighuset i Varde.  Eksempel:  En kvinde lever med mange fysiske og psykiske helbredsproblemer, og uden meget netværk. Samtidig oplever kvinden ikke, at hun gør nogen forskel for nogen og har heller ikke tro på at kunne gøre det. Kvinden har kontakt til den sociale vicevært og det giver hende mere stabilitet og får også givet adgang til et netværk af andre beboere. Tilskyndet af det boligsociale team begynder kvinden at hjælpe med mindre opgaver i forbindelse med aktiviteter for børn og unge. Efterhånden vokser opgaverne hun påtager sig, og hun får gradvis større tro på egne evner og får gennem de frivillige aktiviteter et større netværk. I stedet for at skulle overtales til at indgå i opgaver melder hun sig i stedet selv og opsøger situationer, hvor hun kan indgå som frivillig. I stedet for en trist og indelukket kvinde, ses nu en udadvendt og smilende kvinde med større tro på sig selv.  Eksempel:  En ældre beboer er meget ensom og får løbende besøg af en boligsocial medarbejder, ligesom naboer hjælper med at være opmærksom på hende. Hun har ikke noget familie og et meget sparsomt netværk. Der er forsøgt at lave en ordning med en besøgsven, men det har ikke givet det rigtige match. Beboeren giver udtryk for at have behov for hjælp til at lufte sin hund. Her er der forsøgt at finde en hjælper gennem en frivillig forening, men det er ikke lykkes. En dag taler den sociale vicevært med et af børnene i boligområdet. Hun har en stor drøm at få en hund, men familien har ikke mulighed for selv at få en. Efter at have talt med både barnets mor og den ældre beboer mødes begge parter og aftalen bliver, at der laves en frivillig, hundelufter ordning. Barnet får glæden af en ældre beboer, der kan fungere som erstatning for manglende bedsteforældre. Den ældre får glæde af at have selskab af et livsglad og positivt barn, samtidig med at hun får hjælp til at få luftet sin hund. |
| **Ansvars- og rollefordeling:** |
| Den boligsociale helhedsplan er primært ansvarlige for denne indsats.  Frivillighuset er samarbejdspartner og vil understøtte med det der er behov for i forhold til at matche den enkelte beboer som frivillig.  I forhold til at unge skal blive aktive som frivillige vil dette, udover ovenstående, også ske i et samarbejde mellem en medarbejder fra Varde Ungdomsskole og en boligsocial medarbejder. Se ”kulturagenter” under Kriminalitetsforebyggelse.  Kultur- og fritidsområdet understøtter ligeledes i forhold til viden og kapacitetsopbygning.  Der er samarbejde med kommunale medarbejdere indenfor socialområdet.  Den boligsociale medarbejder bruger 7 timer pr uge. Der vil løbende være samarbejdsmøder med forskellige parter. Der vil være faste møder med Frivillighuset en gang i kvartalet. |

|  |
| --- |
| ***Aktivitetsnavn:*** |
| *Aktiv formidling* |
| ***Formål:*** |
| Formålet med indsatsen er at forbedre områdets image og beboernes oplevelse af fællesskab og tryghed. Desuden er indsatsens formål at styrke kommunikationen og informationen til og med beboerne. |
| ***Målgruppe(r):*** |
| Alle beboere i Boligområdet.  Sekundært kan det være med til at styrke sammenhængskraften med det omkringliggende villakvarter, da helhedsplanen indgår i den samlede strategiske plan for hele området, som indgår i Byudviklingsplanen for området. |
| ***Indhold og praksis:*** |
| Der arbejdes med en målrettet og relevant information om boligområdets aktiviteter og andre informationer, der vurderes relevant for boligområdets beboere. Et eksempel på anden information kan f.eks. være sundhedsinformation i forbindelse med Corona eller information om Udviklingsplanen. Under denne indsats er der ikke kun fokus på den trykte kommunikation i form af flyers eller lignende. Der kommunikeres ligeledes på diverse digitale platforme som hjemmesiden, Facebook og Instagram, ligesom fx platforme, som Whats app eller snapchat kan benyttes til at give mere direkte information til udvalgte grupper. Videokommunikation bliver benyttet hvor det vurderes hensigtsmæssigt.  Der er også fokus på kommunikation til beboerne på anden vis. Det kan f.eks. være ved at stemme dørklokker med en hilsen som f.eks. påskeliljer, lave et løb i området med information og præmier, konkurrencer mv.  Desuden understøttes den frivillige gruppe af velkomstambassadører, der i samarbejde med helhedsplanen opsøger nye beboere og byder dem velkommen med information og velkomstgaver fra både kreativ cafe og lokale supermarkeder.  Denne indsats har også som formål at styrke og udbrede de positive fortællinger omkring boligområdet. Det kan være gennem formidling af gode historier eller via events, der kan få området beboere i boligområdet og resten af Varde by til at få en positiv oplevelse af boligområdet. Det kan være i form af livemusik, et åbent arrangement for børn fra hele byen osv. Denne indsats kan i høj grad ske i samarbejde med tiltagene beskrevet i helhedsplanens ”netværksskabende aktiviteter”.  Der vil i størst muligt omfang indgå inddragelse af frivillige beboere omkring denne indsats.  Eksempel:  For at komme i dialog med nye beboere samt sikre at flest mulige fik relevant information omkring Corona opsøgte medarbejderne alle lejemål med et beboerblad, påskeliljer og forskellige materialer omkring Corona. Gennem denne måde at formidle på fik vi både vist omsorg, tilstedeværelse og skabt en platform for at give mere målrettet Corona-information. |
| ***Ansvars- og rollefordeling:*** |
| Det Boligsociale Team har ansvar for at denne indsats og i størst muligt omfang med frivillige beboere. Det forventes at bruge 1 time pr uge på denne indsats. I forbindelse med større image-indsatser kan der dog blive tale om mere. |

|  |
| --- |
| ***Aktivitetsnavn:*** |
| Naboskab på tværs – Borgerdrevet byudvikling |
| ***Formål:*** |
| Formålet er tredelt og har til formål at:  Tre punkter:   1. Sikre bedst mulig borgerdreven involvering af beboere i boligområderne Isbjerg Parken og Lerpøtparken, samt de omkringliggende villaområder og Vestparken i forbindelse med den forestående kvarterudviklingsplan. Gennem involvering styrkes ejerskabet blandt kvarterudviklingsplanens beboere og giver større muligheder for at de konkrete planer bliver noget beboerne også ønsker at bruge i dagligdagen. Gennem en aktiv borgerdreven involvering øges kvaliteten af Byudviklingsplanen for kvarteret. 2. Der gennem forskellige aktiviteter, skabes bedre sammenhængskraft i det nye kvarter ”Boulevardkvarteret”, og den sociale kapital mellem ejerboliger og almene boliger øges. Når dette øges, øges trygheden og tilliden ligeledes og målet er at kvarteret får et fælles ”vi” – frem for ”os” og ”dem”. 3. Være med til at styrke boligområdets image. Når beboerne i hele kvarteret bliver medejere af den samme fælles vision og de kommende planer for kvarteret, vil den positive fortælling hurtigt sprede sig til resten af Varde. |
| ***Målgruppe(r):*** |
| Alle beboere i de tre almene boligområder Lerpøtparken, Isbjerg Parken og Vestparken.  Desuden er målgruppen for denne indsats beboere i det omkringliggende villakvarter. |
| ***Indhold og praksis:*** |
| Som noget af det første skal der tilrettelægges en strategi for kommunikation og involvering i forbindelse denne aktivitet. Som led i denne strategi skal der formidles relevant i forhold til digitale platforme. Men der kan også kigges i andre teknologiske eller lavpraktiske løsninger til at få skabt gode formidlingsplatforme, så informationer bliver tilgængelige for alle interesserede.  Et af de greb som har viste sig at være meget virkningsfulde i den proces vi allerede har været i gennem var, at have beboerrepræsentanter med helt tæt i processen. De var med-planlæggere af workshops, aktiviteter og blev talerør ude i boligområde.  En anden erfaring der er værd at tage med fra tidligere erfaringer, er at det skal være ideer man selv har lyst at investere i der bliver arbejdet videre med. Dette sikrer det lokale ejerskab og ikke ”bare” at man ønsker at ”nogen andre” skal få min ide til at lykkes.  Derfor skal der arbejdes på at etablere en beboergruppe bredt forankret i forskellige områder af boligområdet. Beboergruppen må også meget gerne være bredt sammensat i forhold til f.eks. bopæl, køn og alder. Beboergruppen vil være med til at planlægge kommunikationen, workshops omkring byudviklingsplanen og aktiviteter til at styrke fællesskabet. Denne metode tager sit udgangspunkt i hvordan vi kørte processen omkring tilblivelsen af den tidligere kvarterudviklingsplan.  Som led i at nå bredt ud til flest mulige beboere skal en del af stillingen bruges på opsøgende arbejde, for at få kontakt til relevante beboere der har lyst at indgå i ”beboergrupper” eller for at tilskynde til deltagelse i møder, workshops mv i øvrigt.  Da en større andel af beboere i de tre almene boligområder har vanskeligheder der gør det svært at deltage i involveringsprocesser, skal en stor del af indsatsen også bruges på at sikre at alle typer af beboere oplever at deres stemme bliver hørt i de forskellige processer og får de bedst mulige forudsætninger for at indgå. Det betyder at der kan være behov for følgeskab, hjemmebesøg eller andre former for støtte til at få tro på og mod til at deltage. Kreativiteten og lysten til at involvere på forskellige måder kan også blive afgørende for at få flest mulige med i processerne.  I indsatsen indgår planlægning og involvering i forbindelse med større eller mindre beboerarrangementer, når der viser sig en anledning, som f.eks. den årlige sommerfest. Her skal fokus være på at skabe fællesskab på tværs af boformer og samle kvarteret, og styrke involveringen yderligere, særligt med fokus på at få de mere sårbare og udsatte til at blive engageret. Desuden bliver disse arrangementer en anledning til at styrke informationen om kvarterudviklingsplanen.  Nogle af aktiviteterne vil foregå i samarbejde med de øvrige indsatser under sammenhængskraft og medborgerskab.  Hvilke konkrete tiltag der skal igangsættes, kommer i høj grad an på den inddragelsesproces der sker sammen med arbejdsgruppen for byudviklingsplanen og beboerne i løbet af projektet.  Som led i indsatsen vil der også være et strategisk samarbejde omkring klimahandlingsplanen for boligområdet i samarbejde med boligsocial projektleder og relevante medarbejdere fra Varde kommune. Dette fordi der som led i kvarterudviklingsplanen er et mål om, at Boulevardkvarteret bliver det nye klimakvarter. Hvis dette skal lykkes, kræver det i høj grad også involvering og strategiske overvejelser i forhold til involvering og formidling.  Medarbejderen vil skulle indgå i fondsansøgninger i forhold til at sikre midler til involveringsaktiviteter eller som sparringspartner på kvarterudviklingsplanens fundraising.  Eksempel:  Der planlægges en aktivitet, hvor ”nabopladsen” er omdrejningspunktet. Her involveres beboere fra Lerpøtparken, de nærmeste villaveje og andre interesserede. Her vil der kunne gives input til hvordan Nabopladsen bliver det bedst mulige sted at mødes på tværs af boformer og skabe det ønskede fællesskab på tværs. Samtidig vil der foregå aktiviteter af mere social karakter der gør at man får lært nye naboer at kende. Her vil der kunne skabes en platform hvor beboere fra begge sider af ligusterhækken, får et fælles tredje og noget at mødes om. To beboere som begge har svært ved at indgå i nye fællesskaber finder tryghed i at de boligsociale medarbejdere deltager i processerne. De bliver trygge ved at de har nogen at gå til hvis det bliver for svært at være i eller de får svært ved at udtrykke det de mener. Samtidig er det en hjælp for dem at de kan følges med en medarbejder ned til aktiviteten, da det ellers kan være svært at komme ud ad døren.  Eksempel:  En ung mand med en ”blakket” fortid og forskellige udfordringer i forhold til at kunne komme i gang med uddannelse, bliver involveret i et frivilligt fællesskab omkring udviklingsplanen. Han har forskellige praktiske opgaver han udfører sammen med andre. Igennem disse opgaver får har lært nye voksne beboere og kende, og han begynder at søge dem når han har brug for en ”voksen” at tale med. Han får også tro på, at han har betydning for andre, fordi han hører at de andre spørger efter ham, når han ikke møder op. Gradvist opleves det sociale fællesskab i området, som en udvidet dagligstue, hvor der også er plads til ham og hvor han kan være en del af fællesskabet. |
| ***Ansvars- og rollefordeling:*** |
| Aktiviteten er forankret i Det Boligsociale Team. Indsatsen sker i tæt samarbejde med Varde kommunes projektleder for Kvarterudviklingsplanen og ved behov vil medarbejderen indgå i arbejdsgruppen omkring Kvarterudviklingsplanen. Den består udover medarbejderen af repræsentanter fra de 3 boligorganisationer og Varde kommune samt den boligsociale projektleder. Der ansættes en medarbejder 37 timer i ugen. Efter behov vil medarbejderen deltage i styregruppen for kvarterudviklingen.  Der vil ligeledes være et samarbejde med afdelingen for Erhverv og bæredygtighed i Varde kommune i forhold til Varde kommunes klimahandlingsplan om til at skabe konkrete indsatser i området som led i kvarterudviklingsplanen. |

1. Definition af medborgerskab:

   Medborgerskab udspiller sig i en lang række af de fællesskaber, man indgår i som individ – fra det globale til det lokale fællesskab. Og også i de helt nære fællesskaber, som fx i boligområdet, på skolen og arbejdet.

   Medborgerskab handler om, at den enkelte borger har mulighed for at bruge de rettigheder, som den pågældende har i henhold til lovgivningen og samfundets tilbud. Det handler også om, at den enkelte borger har kompetencer til at gøre brug af disse rettigheder, og i praksis har mulighed for at deltage og være medbestemmende i fællesskaber, fx ved at tage ansvar og bidrage til samfundet ud fra egne forudsætninger. Med andre ord handler medborgerskab om inklusion. [↑](#footnote-ref-1)